მარგარეტ მარნეინი

მარგარეტ მერი მარნეინი ( ; დ. 23 იანვარი, 1959, ირლანდია) —  ირლანდიური წარმოშობის ამერიკელი ფიზიკოსი,  ცნობილია მოღვაწეობით ლაზერული ფიზიკის სფეროში.  დოქტორი, კოლორადოს უნივერსიტეტის დამსახურებული პროფესორი, აშშ-ს მეცნიერებათა ეროვნული აკადემიის (2004)   და  ამერიკის ფილოსოფიური საზოგადოების (2015) წევრი,  ირლანდიის სამეფო აკადემიის  საპატიო წევრი (2013).   მუშაობს მეუღლესთან, ასევე პროფესორ ჰენრი კაპტეინთან ერთად . მაკარტურის სტიპენდიანტი (2000). მიღებული აქვს სხვადასხვა ჯილდოები. 

 ბიოგრაფია 
იგი დაიბადა ლიმერიკის საგრაფოში, დაწყებითი სკოლის მასწავლებლის ოჯახში. 1977 წელს ჩაირიცხა  ირლანდიის ეროვნულ უნივერსიტეტში კორკში ფიზიკის ფაკულტეტზე. 1981 წელს დაასრულა ბაკალავრიატ, 1983 წელს მაგისტრატურა და ასპირანტურაში სწავლის გასაგრძელებლად გაემგზავრა ამერიკის შეერთებულ შტატებში. ბერკლის კალიფორნიის უნივერსიტეტში ჩაბარების შემდეგ მან დაიწყო მუშაობა როჯერ ფალკონის ლაბორატორიაში. დისერტაციისთვის მან დააპროექტა ფემტოწამიანი ლაზერი (პულსის ხანგრძლივობა ≈100 fs ); დაახლოებით ერთი წელი მოანდომა მის შემუშავებას და აწყობას, ექვსი თვე მის დაყენებას და გაუმჯობესებას.  დაახლოებით ორი წელი ტარდებოდა ექსპერიმენტები დისერტაციისთვის. მარნეინმა დისერტაცია 1989 წელს დაიცვა, ხოლო 1990 წელს შსრულებული სამუშაოსთვის მიიღო ამერიკული ფიზიკური საზოგადოების სიმონ-რამოს ჯილდო მისი მუშაობისთვის.  1991 წელს მისი კვლევის შედეგები გამოქვეყნდა Science- ში.  

ბერკლიში მარგარეტმა გაიცნო თავისი მომავალი მეუღლე ჰენრი კაპტეინი. ისინი დაქორწინდნენ 1988 წელს და 1990 წელს დააარსეს ლაბორატორია ვაშინგტონის სახელმწიფო უნივერსიტეტში. გამოქვეყნების მომენტისთვის წყვილმა შეიმუშავა ლაზერი იმპულსების  ყველაზე მოკლე სიგრძით. 1996 წელს ლაბორატორია გადავიდა მიჩიგანის უნივერსიტეტში, სადაც მარნეინი განაგრძობდა მაღალი სიმძლავრის ლაზერების განვითარებას. 1997 წელს მას მიენიჭა მარია გოპერტ-მაიერის პრემია „პიონერული მუშაობისთვის ექსპერიმენტულ ულტრასწრაფ ოპტიკაზე რენტგენის და ხილული დიაპაზონში. მან აღმოაჩინა კვლევის ახალი სფერო მაღალი სიმკვრივის, მაღალი ტემპერატურის პლაზმაში, რომელიც გენერირებს ულტრამოკლე ლაზერული იმპულსებით.”   3,5 წლის შემდეგ, ლაბორატორია გადავიდა ბოულდერში, კოლორადოს უნივერსიტეტში. 2008 წელს მარნეინი გახდა კოლორადოს უნივერსიტეტის დამსახურებული პროფესორი. 2010 წელს აშშ-ს მეცნიერების ეროვნული მედლის ლაურეატების შერჩევისთვის დაინიშნა საპრეზიდენტო კომიტეტის წევრად.   

2006 წელს იგი გახდა ამერიკის ხელოვნებისა და მეცნიერების აკადემიის, ხოლო 2007 წელს მეცნიერებაში ქალთა ასოციაციის (Association for Women in Science) სრულუფლებიანი წევრი. ის ასევე არის ოპტიკური საზოგადოების (1998), ამერიკული ფიზიკური საზოგადოების (2001) და მეცნიერების განვითარების ამერიკული ასოციაციის (2003) წევრი.

მარგარეტ მარნეინი ასევე არის ლაზერული კომპანიის KMLabs, Inc.-ის თანადამფუძნებელი, რომლის თანაინვესტორია  Intel Capital და რომელმაც მოახდინა ამ ტექნოლოგიების კომერციალიზაცია კვლევისა და პოტენციური სამრეწველო აპლიკაციებისთვის ნანომეტროლოგიაში.

 სქოლიო 

კატეგორია:ფილოსოფიის დოქტორები
კატეგორია:ხელოვნებისა და მეცნიერების ამერიკული აკადემიის წევრები
კატეგორია:ამერიკის ფილოსოფიური საზოგადოების წევრები
კატეგორია:აშშ-ის მეცნიერებათა ეროვნული აკადემიის წევრები
კატეგორია:კალიფორნიის უნივერსიტეტის (ბერკლი) კურსდამთავრებულები
კატეგორია:დაბადებული 1959
კატეგორია:დაბადებული 23 იანვარი
კატეგორია:ცოცხალი ადამიანები